Virallinen lehti nro C 386 , 11/12/1998 s. 0075



KIRJALLINEN KYSYMYS P-1057/98 esittäjä(t): Paul Lannoye (V) komissiolle (30. maaliskuuta 1998) Aihe: Monenvälinen investointisopimus OECD:ssä parhaillaan käsiteltävänä oleva MAI-hanke, jonka neuvotteluihin komissiokin osallistuu aktiivisesti, sisältää tiettyjä perussäännöksiä, jotka voivat vaarantaa yhteisön ympäristöpolitiikan ja unionin allekirjoittamien kansainvälisten ympäristösopimusten ja erilaisten soveltamispöytäkirjojen täytäntöönpanon. Tämä koskee erityisesti seuraavia seikkoja: - tulosvaatimusten kieltäminen (performance requirement) - korvaukset "hiipivistä" pakkolunastuksista; lainsäädännöllisen tai verotuksellisen toimenpiteen, jonka tavoitteet liittyvät ympäristöön, voidaan katsoa vastaavan pakkolunastusta - periaate, jonka mukaan kaikenlaisiin investointeihin sovelletaan kansallisen kohtelun periaatetta - standstill- ja roll-back -periaatteet. Onko komissiolla käytössään arviointia näiden säännösten todennäköisistä vaikutuksista yhteisön voimassaolevaan lainsäädäntöön ja eri yhteisöpolitiikkoihin, joilla on välittömiä vaikutuksia ympäristöön? Katsooko komissio, että kaikkien investointeja koskevien monenvälisten sopimusten on oltava alisteisia voimassa oleville tai tuleville kansainvälisille ympäristösopimuksille? Komission jäsenen Sir Leon Brittaninkomission puolesta antama vastaus (6. toukokuuta 1998) Arvoisan parlamentin jäsenen esille ottamaa kysymystä käsitellään parhaillaan monenvälistä investointisopimusta (MAI) koskevissa neuvotteluissa. Kyse on tasapainosta MAI-sopimuksen sääntöjen (pakkolunastukseen liittyvä korvausvelvollisuus, kansallinen kohtelu / suosituimmuuskohtelu, vallitsevan tilan säilyttäminen (standstill), rajoitusten asteittainen poistaminen (roll-back) ja tulosvaatimusten rajoittaminen) ja muiden MAI-neuvottelujen osapuolten kannalta tärkeiden julkisen politiikan alojen välillä. Tavoitteena on välttää tavanomaisiin sääntelykäytäntöihin kohdistuvat tahattomat seuraamukset. Tässä mielessä voidaan sanoa, että MAI-sopimuksen vaikutukset eivät rajoitu pelkästään ympäristöpolitiikkaan ja -lainsäädäntöön. Koska neuvottelut ovat vielä kesken, on sopimuksesta johtuvia ympäristövaikutuksia vaikea arvioida. Komission tarkoituksena on varmistaa, että MAI-sopimus ei estä yhteisön voimassa olevan ympäristöpolitiikan ja -lainsäädännön soveltamista ja kehittämistä. MAI-sopimuksen neuvotteluryhmän käsiteltävänä on tähän mennessä ollut vaillinainen tekstiehdotusten kokonaisuus, jonka tavoitteena on asian kokonaisvaltainen käsittely. Ryhmän tarkasteltavina olleisiin asiakirjoihin ovat toistaiseksi sisältyneet seuraavat osat: - johdanto-osa, jossa sopimuspuolet vakuuttavat soveltavansa MAI-sopimusta kestävän kehityksen ja ympäristönsuojelun periaatteet huomioon ottaen, - sopimukseen sisällytetty vahvistus sille, että sopimuspuolilla on oikeus säännellä investointitoimintaa syrjintää harjoittamatta sen varmistamiseksi, että investoinnit toteutetaan terveys-, turvallisuus- ja ympäristönäkökohdat huomioon ottaen, - määräys, jolla estetään valtioita lieventämästä ympäristöön liittyviä säännöksiään investointien houkuttelemiseksi, ja - tulosvaatimusten kieltämistä koskevasta artiklasta tehtävä poikkeus sellaisten vaatimusten osalta, jotka voivat vaikuttaa lakien ja asetusten noudattamiseen taikka terveyteen, turvallisuuteen ja ympäristöön. Komissio on omasta puolestaan ehdottanut, että sopimukseen sisällytettäisiin tullitariffeja ja kauppaa koskevan yleissopimuksen (GATT) XX artiklaa vastaava yleinen poikkeus, joka koskisi ihmisten, eläinten ja kasvien elämän tai terveyden suojelemiseksi sekä ehtyvien luonnonvarojen suojelemiseksi tarvittavia toimenpiteitä. Tältä pohjalta voidaan myös todeta, että MAI-sopimus ei vaikeuta ympäristöalan kansainvälistä sääntelyä. Tästä syystä ei vaikuta tarpeelliselta sisällyttää MAI-sopimukseen erityistä määräystä sen alisteisesta asemasta kansainvälisiin ympäristösopimuksiin nähden.